ইসলামি চিকিৎসা নৈতিকতা

ইসলামি বায়োএথিক্স বা ইসলামি চিকিৎসা নৈতিকতা ( আল-আখলাক আল-তিব্বিয়্যাহ) বলতে চিকিৎসা ও বৈজ্ঞানিক ক্ষেত্রে, বিশেষ করে মানবজীবন সম্পর্কিত নৈতিক বা নৈতিকতার দৃষ্টিভঙ্গি বোঝানো হয় যা ইসলামের নির্দেশনার আলোকে বিবেচিত।

ভূমিকা 
ইসলামে মানবজীবনকে আল্লাহর একটি অমূল্য উপহার হিসেবে বিবেচনা করা হয় এবং এজন্য তা সম্মান ও সংরক্ষণ করা অপরিহার্য। কুরআনের বহু আয়াতে এ বিষয়ে উল্লেখ আছে, যার মধ্যে একটি গুরুত্বপূর্ণ আয়াত হলো:

“যদি কেউ কাউকে হত্যা করে—কোনো হত্যার বদলা হিসেবে বা পৃথিবীতে ফাসাদ সৃষ্টি করার কারণে না হলে—তবে সে যেন পুরো মানবজাতিকে হত্যা করল; আর যদি কেউ একটি প্রাণ রক্ষা করে, তবে সে যেন পুরো মানবজাতিকে রক্ষা করল।” (কুরআন ৫:৩২)

এই আয়াত ইসলামি বায়োএথিক্সের প্রতি আগ্রহ বৃদ্ধির প্রধান ভিত্তি। এর মধ্যেই দুটি মূলনীতি নিহিত রয়েছে, যা মানবজীবনের পবিত্রতা নিশ্চিত করে:
 জীবন রক্ষা করা ফরজ।
 অন্যায়ভাবে জীবন হরণ হত্যা হিসেবে গণ্য এবং তা হারাম।

মুসলমানরা বিশ্বাস করে যে, আল্লাহই জীবনদাতা (কুরআন ২:২৫৮), তবে কুরআনে বলা হয়েছে, আল্লাহ মানুষকে যুক্তি, ইচ্ছাশক্তি এবং নৈতিক জ্ঞান দিয়েছেন (কুরআন ৯১:৮), এবং প্রাকৃতিক উপাদানসমূহ দিয়েছেন (কুরআন ৪৫:১৩)। এসব সামর্থ্য দিয়েই মুসলমানদের স্বাস্থ্য রক্ষা ও রোগ প্রতিরোধের দায়িত্ব অর্পণ করা হয়েছে। অসুস্থতা দেখা দিলে, ইসলামসম্মত ও অনুমোদিত চিকিৎসা গ্রহণ করা মুসলমানদের ওপর কর্তব্য।

ইসলামি বায়োএথিক্স কুরআন ও রাসুল মুহাম্মদ (স.)-এর জীবনাচার বা হাদিসের নৈতিক শিক্ষার গভীর সংযোগে গঠিত। কুরআনে ভ্রূণ গঠনের বিভিন্ন ধাপ নিয়ে বিস্তারিত আলোচনা আছে, যা গর্ভজাত শিশুর নৈতিক ও আইনি অবস্থান সম্পর্কিত আলোচনাকে প্রভাবিত করে।

উৎস 
ইসলামি বায়োএথিক্সের মূল ভিত্তি হলো, সকল বিধান ও কার্যাবলি ইসলামি আইন (শরিয়া) ও ইসলামি নৈতিকতার সঙ্গে সামঞ্জস্যপূর্ণ হতে হবে। নৈতিক ও আইনি দৃষ্টিকোণ থেকে কোনো বিষয় বিশ্লেষণ করে ফিকাহ বিশেষজ্ঞরা তার বৈধতা সম্পর্কে ফতওয়া জারি করতে পারেন। কোনো নিয়ম ধর্মগ্রন্থে স্পষ্টভাবে না থাকলে এবং ফিকাহবিদেরা তা নির্ধারণ না করলে, তা বিদআহ হিসেবে বিবেচিত হয় এবং হারাম বা নিষিদ্ধ হিসেবে গণ্য হয়।

ইসলামি আইন নির্ধারণে প্রধান উৎসগুলো হলো:

 কুরআন: মুসলমানদের পবিত্র ধর্মগ্রন্থ, যার মূল উদ্দেশ্য নৈতিকতার সৃজনশীল প্রেরণাকে মুক্ত করে দেয়া।
 হাদিস বা সুন্নাহ: রাসুল মুহাম্মদ (স.)-এর বাণী ও কাজকর্মের ভিত্তিতে ইসলামি আইনের অপর গুরুত্বপূর্ণ উৎস।
 ইজতিহাদ:
 সুন্নি ইসলামে ইজতিহাদের অন্তর্ভুক্ত: কিয়াস (তুলনা), ইজমা (ঐক্যমত), মাসলাহা (জনকল্যাণ) ও ‘উর্‌ফ’ (প্রচলিত রীতি)।
 শিয়া ইসলামে তা নির্ভর করে শুধুমাত্র আক্‌ল (যুক্তি)-এর ওপর।

ইসলামি বায়োএথিক্স হচ্ছে শরিয়ারই একটি সম্প্রসারিত রূপ, যার দুটি মূল ভিত্তি:

১- কুরআন, যা মুসলমানদের পবিত্র ধর্মগ্রন্থ এবং নৈতিক চিন্তার উৎস।

২- সুন্নাহ, যা রাসুলের কথা ও কর্মের ভিত্তিতে গঠিত ইসলামি আইনের অপর স্তম্ভ।

নীতি 
পশ্চিমা বিশ্বে বায়োএথিক্স বা চিকিৎসা নৈতিকতার মূলনীতিগুলো প্রথম প্রস্তাব করেন দুই মার্কিন দার্শনিক টম বউচ্যাম্প ও জেমস এফ. চাইলড্রেস, তাঁদের Principles of Biomedical Ethics গ্রন্থে। একে পশ্চিমা ধারণা হিসেবে বিবেচনা করা হলেও ইসলামি পণ্ডিতগণ এটিকে শরিয়ার সঙ্গে সামঞ্জস্যপূর্ণ বলে স্বীকৃতি দিয়েছেন এবং কুরআনের বহু আয়াত দ্বারা এটি সমর্থিত (কুরআন ৩:১০৪, ১৬:৯০, ১৭:৭০)। এই মূলনীতিগুলো—স্বাধীনতা (autonomy), উপকারিতা (beneficence), অহিংসা (non-maleficence), ও ন্যায়বিচার (justice)—ই ‘মুসলিম চিকিৎসকের শপথনামা’র ভিত্তি গঠন করে এবং চিকিৎসক ও রোগীর মধ্যে সম্পর্ক নির্ধারণ করে।

হিপোক্রেটিক শপথের মূলনীতিগুলো ইসলামি বায়োএথিক্সে স্বীকৃত। তবে এর মূল সংস্করণে বহু দেবতার আহ্বান এবং পরবর্তী সংস্করণে কোনো সৃষ্টিকর্তার অনুপস্থিতি থাকায় মুসলমানরা নিজস্ব ইসলামি শপথ গ্রহণ করেন।

কর্তৃত্ব 
ইসলামি পরিপ্রেক্ষিতে বায়োএথিক্সসংক্রান্ত কোনো সিদ্ধান্ত গৃহীত হয় বিশেষজ্ঞ চিকিৎসক ও স্থানীয় বা সমসাময়িক স্বীকৃত ধর্মীয় কর্তৃপক্ষের মধ্যে পরামর্শের মাধ্যমে। চিকিৎসকদের অনুরোধে মুফতি ধর্মীয় গ্রন্থ পর্যালোচনা করে নির্ধারণ করেন কোনো বিষয় ওয়াজিব (আবশ্যিক), মুস্তাহাব্ব (উপদেশযোগ্য), মুবাহ (নিরপেক্ষ), মাকরুহ (অপছন্দনীয়) বা হারাম (নিষিদ্ধ)।

‘মুসলিম চিকিৎসকের শপথনামা’তে প্রতিশ্রুতি থাকে সব অবস্থায় মানবজীবন রক্ষা করার, রোগ, কষ্ট ও উদ্বেগ থেকে মুক্ত করতে সর্বোচ্চ প্রচেষ্টা চালানোর এবং ন্যায়-অন্যায়, বন্ধু-শত্রু নির্বিশেষে সবার প্রতি আল্লাহর করুণার বাহক হওয়ার।

ইসলামি চিকিৎসা নৈতিকতার ইতিহাস 
ইসলাম স্বাস্থ্যকে কেবল রোগ বা প্রতিবন্ধিতার অনুপস্থিতি হিসেবে নয়, বরং মানসিক, সামাজিক ও শারীরিক সুস্থতার সমন্বয় হিসেবে দেখে। ব্যক্তি ও সমাজের স্বাস্থ্য পরস্পর সম্পর্কযুক্ত। এজন্য নবী মুহাম্মদ (স.)-এর বহু হাদিস এবং প্রাচীন মুসলিম চিকিৎসকদের রচনায় চিকিৎসাশাস্ত্রের মর্যাদা ও উৎসাহ প্রতিফলিত হয়েছে। নবী বলেছেন: “শক্তিশালী মুমিন আল্লাহর কাছে দুর্বল মুমিন অপেক্ষা উত্তম ও অধিক প্রিয়, তবে উভয়তেই কল্যাণ রয়েছে।”

আধুনিকতা 
চিকিৎসাবিজ্ঞান ও প্রযুক্তির অগ্রগতির সঙ্গে সঙ্গে মুসলিম জনসংখ্যাও বিশ্বজুড়ে এক বিলিয়নের বেশি হয়েছে। ফলে আধুনিক প্রযুক্তির প্রয়োগ ও নৈতিকতা নিয়ে নতুন করে ইসলামি দৃষ্টিকোণে মূল্যায়নের প্রয়োজন দেখা দিয়েছে। এজন্য অনেক ইসলামি দেশে উলামা ও চিকিৎসকদের সমন্বয়ে জাতীয় চিকিৎসা নৈতিকতা কমিটি গঠন করা হয়েছে, যারা নতুন প্রযুক্তিগত উদ্যোগগুলোর শরিয়াসম্মততা নির্ধারণে ফতওয়া প্রদান করে। ইসলামি আইন এতই গুরুত্বপূর্ণ যে প্রতিটি বিষয় আলাদাভাবে বিশ্লেষণ করে বৈধ বা অবৈধ নির্ধারণ করা হয়। আধুনিক যুগে যে বিষয়গুলো নিয়ে আলোচনা হয়েছে তার মধ্যে রয়েছে: গর্ভপাত, বন্ধ্যাত্ব চিকিৎসা, পরিবার পরিকল্পনা, ইচ্ছামৃত্যু, জিনগত গবেষণা, ক্লোনিং, স্টেম সেল গবেষণা ইত্যাদি।

ইসলামি চিকিৎসা ও বৈজ্ঞানিক নৈতিকতা প্রকল্প 
ইসলামি চিকিৎসা ও বৈজ্ঞানিক নৈতিকতা (Islamic Medical and Scientific Ethics - IMSE) প্রকল্প একটি বহুজাতিক উদ্যোগ, যার লক্ষ্য ইসলামি বায়োএথিক্স সম্পর্কিত সম্পদসমূহের একটি বিস্তৃত সংগ্রহ তৈরি করা। এই প্রকল্পের কাজ পরিচালিত হচ্ছে যুক্তরাষ্ট্রের জর্জটাউন ইউনিভার্সিটির দুটি গ্রন্থাগার থেকে—ওয়াশিংটনের বায়োএথিক্স রিসার্চ লাইব্রেরি এবং দোহার জর্জটাউন বিশ্ববিদ্যালয়ের স্কুল অফ ফরেন সার্ভিস-এর লাইব্রেরি থেকে। ইতোমধ্যে এক হাজারেরও বেশি প্রাসঙ্গিক রচনাকে এই প্রকল্পের বিশেষ সংগ্রহে অন্তর্ভুক্ত করা হয়েছে এবং তা IMSE ডাটাবেসে অনুসন্ধানযোগ্য হিসেবে সংরক্ষিত। এই প্রকল্প অর্থায়ন করছে কাতার ন্যাশনাল রিসার্চ ফান্ড (QNRF), যা কাতার ফাউন্ডেশন ফর এডুকেশন, সায়েন্স অ্যান্ড কমিউনিটি ডেভেলপমেন্ট-এর একটি অঙ্গসংস্থা।

কেন ইসলামি বায়োএথিক্স গুরুত্বপূর্ণ 
বিশ্বব্যাপী মুসলমানের সংখ্যা ১.২ বিলিয়নেরও বেশি এবং এ সংখ্যা আরও বাড়ছে। এমনকি পশ্চিমা দেশগুলোতেও মুসলমানদের সংখ্যা উল্লেখযোগ্যভাবে বৃদ্ধি পাচ্ছে; যেমন, কানাডায় ১৯৯৯ সাল নাগাদ মুসলমানের সংখ্যা পৌঁছে গিয়েছিল ৫,৫০,০০০-এ (Hamdani, 1999)। বহু মুসলমান তাঁদের জীবনের প্রায় প্রতিটি ক্ষেত্রে ধর্মকে অন্তর্ভুক্ত করেন। তাঁরা দৈনন্দিন কথোপকথনে আল্লাহর নাম উল্লেখ করেন এবং ভালো-মন্দ, ন্যায়-অন্যায় বিচার করে জীবনযাপন করেন। এর জন্য তাঁরা কুরআন, রাসুলের সুন্নাহ এবং ইসলামি পণ্ডিতদের ব্যাখ্যার ওপর নির্ভর করেন, এবং বিশ্বাস করেন যে তাঁদের প্রতিটি কাজের জন্য তাঁরা দায়বদ্ধ (কুরআন, ৫২:২১, ৪:৮৫) এবং পরকালে বিচারাধীন হবেন।

যদিও একজন রোগী হিসেবে কিছু ক্ষেত্রে ছাড় দেয়া হয়, তবুও অনেক মুসলমান চিকিৎসালয়ে ভর্তি অবস্থাতেও ইসলামি জীবনাচার মেনে চলার চেষ্টা করেন। পশ্চিমা সমাজে বসবাসকারী মুসলমানদের উন্নততর চিকিৎসা সেবা নিশ্চিত করতে ইসলামি বায়োএথিক্স সম্পর্কে গভীর বোঝাপড়া অপরিহার্য।

টীকা

তথ্যসূত্র 

বায়োএথিক্স
ইসলাম ও বিজ্ঞান
ইসলামি নৈতিকতা
বিজ্ঞানদর্শন